આ બનાવ અંગે જાણવા મળતી વિગતો અનુસાર, આજે સમી સાંજે વિમલ નામના એક કાર ચાલકે પોતાની જીજે.૧ર.એબી.૦૪પ૦ નંબરની કાર દા‌રૂ પી લઇ નીકળ્યા બાદ બેફામ ગતિએ હરિયા કોલેજ વિસ્તારમાં કાર દોડાવતા હિટ એન્ડ રનના દ્દશ્યો સર્જાયા હતા. જેમાં હરિયા કોલેજ નજીક પહેલાં એક બાઇક ચાલકને કાર ચાલકે ઉડાવ્યા બાદ કાર ચાલકે પૂરપાટ ઝડપે કાર મારી મુકી હતી. તેમાં બીજો અન્ય એક બાઇક ચાલક પણ હડફેટે ચડી જતા તેને પણ ઇજા પહોંચી હતી. અને કાર વધુ સ્પીડે ખેંચતા આગળ અન્ય બે બાઇક ચાલકોને ઉડાવ્યા હતા. જે ચારેય બાઇક ચાલકોને ઉડાવ્યા બાદ જામનગરના પોલીસ કંટ્રોલ રૂમમાં જાણ કરાતા પોલીસ કાફલો પણ દોડયો હતો. આ કાર ચાલકે દારૂના નશામાં ભાન ભુલી ચાર લોકોને ઉડાવ્યા બાદ પોતાની કાર સાંઢીયા પુલ નજીક ભટકાડી દેતા પોતાને પણ ઇજા પહોંચી હતી. જેને સ્થાનિક લોકોએ ૧૦૮ બોલાવી સારવાર માટે જી.જી. હોસ્પિટલમાં ખસેડવાની કાર્યવાહી હાથ ધરી છે. દારૂ પી છાકટા બની બેફામ કાર ચલાવતા નબીરાએ એક સાથે ચાર લોકોને હડફેટે લઇ હોસ્પિટલ ભેગા કર્યા બાદ પોતે પણ ઇજાગ્રસ્ત થતા પોલીસે તેનું નિવેદન નોંધવાની અને ઇજાગ્રસ્તોના નિવેદનની તજવીજ હાથ ધરી છે. આ બનાવથી દારૂડીયા તત્વો સામે લોકોમાં ભારોભાર રોષની લાગણી ફેલાઇ છે અને આવા તત્વો ઉપર અંકુશ મુકવાની પણ માંગ ઉઠી છે. પોલીસે આ બનાવ અંગે ફરિયાદ નોંધવા માટે ચક્રો ગતિમાન કર્યા છે.